Jerzy Krzysztoń

[náhľad|Hrob Jerzyho Krzysztońa na cintoríne ''Cmentarz Powązkowski'' vo [Varšava|Varšave]]
**Jerzy Krzysztoń** (* 23. marec 1931, Lublin, Poľsko – † 16. máj 1982, Varšava, Poľsko) bol poľský prozaik, dramatik, reportér a prekladateľ.

## Životopis
Narodil sa 23. marca 1931 v Lubline. Detstvo a rané školské roky strávil v Grodne. V roku 1940 ho spolu s mamou a bratom vyviezli do Kazachstanu, kde navštevoval ruskú školu. V roku 1942 odišiel, spoločne s poľskou armádou generála Andersa, do Iránu. V rokoch 1944-1947 prebýval v Indii a následne v Ugande, kde navštevoval poľskú školu a pôsobil v pionierskej organizácii. V júli 1948 sa spoločne s rodinou vrátil do Poľska a do rodného Lublinu. Tu v roku 1949 zmaturoval na Všeobecnovzdelávacom lýceu S. Staszica, a následne na Katolíckej univerzite v Lubline študoval polonistiku a anglistiku. V roku 1952 sa presťahoval do Varšavy, kde pracoval v spolku *Pax*: v redakcii *Dziś i jutro*, a taktiež bol redaktorom týždenníka *Kierunki*. Medzitým pokračoval v štúdiách a v roku 1953 skončil štúdium polonistiky a v roku 1955 anglistiky. V roku 1956 zmenil prácu a stal sa riaditeľom Redakcie rozhlasových relácií Poľského rádia.

Do literatúry vstúpil roku 1949 poviedkou *Wspomnienia indyjskie* („Indické spomienky“), ktorá sa neskôr stala základom zbierky „Indické poviedky“ (1953) zasvätenej civilistom, ktorí prežili zajatie v ZSSR počas 2. svetovej vojny, a odišli odtiaľ spoločne s armádou generála Władysława  Andersa. Neskoršie napísal množstvo poviedok i románov. Cennými sú jeho reportáže z pobytu v USA „Skok w Eldorado“ („Skok do Eldoráda“, 1967). Vo svojej tvorbe používal rôzne literárne formy, napr. čierny humor, grotesku i symbolizmus. Bol tiež autorom početných rozhlasových relácií, a taktiež prekladal poviedky a romány z anglického jazyka.

V roku 1953 dostal Literárnu cenu mladých W. Pietrzaka, a popri mnohých iných oceneniach ho ocenili aj za činnosť v rozhlase – bola mu udelená cena Ministra národnej obrany za cyklus rozhlasových relácií *Poliaci na frontoch 2. svetovej vojny*. Okrem toho bol roku 1974 vyznamenaný „Zlatým krížom za zásluhy“, a taktiež dostal „Gavaliersky kríž rádu obrodenia Poľska“ roku 1982.

V posledných rokoch života, v ktorých napísal *Šialenstvo*, chradol a pravidelne prebýval v psychiatrickom ústave. Trojdielny román je Krzysztońovým najrozsiahlejším a najslávnejším dielom. Je nevšedný nielen detailnými opismi choroby človeka, ale aj premyslene vytvoreným chorobopisom civilizácie.

Zomrel tragicky 16. mája 1982 vo Varšave – spáchal samovraždu.

## Tvorba
### Poviedky
**Indické poviedky* (*Wspomnienia indyjskie*, 1949)
**Tajomstvo a iné poviedky* (*Sekret i inne opowiadania*, 1956)
**Sandžu a Pavel* (*Sandżu i Paweł*, 1959)
**Zlatá svadba* (*Złote Gody*, 1965)
**Radostná slečna* (*Panna radosna*, 1969)
**Reverz na dospelosť* (*Cyrograf dojrzałości*, 1975)

### Romány
**Kamenné nebo* (*Kamienne niebo*, 1958)
**Ťava na stepi* (*Wielbłąd na stepie*, 1978)
**Šialenstvo* (*Obłęd*, 1980)
**Južný kríž* (*Krzyż południa*, 1983) (vydaný posmrtne)

### Iné
*Cyklus reportáží z pobytu v USA *Skok do Eldoráda* (*Skok w Eldorado*, 1967)
*Rozhlasové relácie:
***Rodina smoliarov* (*Rodzina pechowców*, 1958)
***Ten neznámy* (*Ten nieznajomy*, 1965)
***Spod Verdunu* (*Chłopcy spod Verdun*, 1973)
***Sakramentská úľava* (*Sakramencka ulewa*, 1973)

## Zdroje

Kategória:Poľskí spisovatelia
Kategória:Poľskí spisovatelia románov
Kategória:Poľskí dramatici
Kategória:Poľskí novinári
Kategória:Poľskí rozhlasoví scenáristi
Kategória:Obete samovrážd
Kategória:Osobnosti z Lublinu